Vrou van IVP-leier sterf ná lang siekte | Maroela Media
Boodskappe van medelye het vandag ingestroom ná die dood van IVP-leier Mangosuthu Buthelezi se vrou.
Luidens ŉ verklaring van die koningshuis is die 89-jarige prinses Irene Audrey Thandekile Buthelezi vanoggend vreedsaam ná `ŉ lang siekbed dood by die egpaar se huis in KwaPhindangene in KwaZulu-Natal. Prinses Irene en Buthelezi was amper 67 jaar lank getroud. Die egpaar het drie kinders, Prins Ntuthukoyezwe Zuzifa, Prinses Phumzile Nokuphiwa en Prinses Sibuyiselwe Angela, sowel as verskeie kleinkinders.
“Die familie vra dat ons privaatheid in dié tyd gerespekteer word terwyl die nodige voorbereidings vir die begrafnis getref word. Die datum daarvoor sal later bekend gemaak word,” lui die verklaring.
Die familie het hulle vriende en ondersteuners bedank vir hulle gebede en boodskappe van medelye.
“Ons grootste troos is in die wete dat Prinses Irene Buthelezi deur haar Heer ontvang is. Deur Sy genade, rus sy in vrede.”
Patricia de Lille, voormalige burgemeester van Kaapstad en nou die leier van Good, was een van dié wat op Twitter haar medelye met die Buthelezi-familie betuig het.
Die EFF het in ŉ verklaring ook sy medelye betuig. “Ons wens president Buthelezi vertroosting toe, terwyl een van die mees betekenisvolle verkiesings van sy politieke loopbaan hom ook in die gesig staar,” het die EFF gesê.
UDM-leier Bantu Holomisa en DA-LP John Steenhuisen het ook met Buthelezi gesimpatiseer.
Die egpaar is geen vreemdelinge vir tragedie nie. Business Day berig die Buthelezis se dogter Lethuxolo Bengitheni is in 2008 in ŉ motorongeluk dood. Sy is uit haar bakkie geslinger nadat dit ŉ versperring op die R66 naby Melmoth getref en teen ŉ steil helling afgerol het.
Vier jaar vantevore is nóg twee Buthelezi-kinders dood, skaars maande uitmekaar. Mandisi Sibukakonke en Nelisuzulu Benedict Buthelezi is albei aan MIV/vigs dood. Die IVP-leier het die oorsaak van sy seun se dood tydens die begrafnis bekend gemaak.
IVP Mangosuthu Buthelezi
Innige simpatie met u vrou se afsterwe. 67 jaar getroud! WOW!!
Our condolences. Sorry for your loss.
Mnr Buthelezi, ek bewonder u my lewe lank vir u toewyding. My innige simpatie met die gevoelige verlies.
Ek is manalleen deur ‘n kankerstryd tot die einde met vrou van 50 jaar. Mnr Buthelezi, sterkte vir u en betrokkenes.
Wat ‘n voorbeeld. 67 jaar by een vrou hy was altyd getrou aan haar. Hy kan definitief gerespekteer word. Miskien moet Jacob by hom leer.